b'\n_START_ARTICLE_\nPolikrat\n_START_PARAGRAPH_\nPolikrat je bio tiranin na otoku Samosu od 540. pr. Kr. (203. godine nakon prvih Olimpijskih igara) do 522. pr. Kr. (254.). Bio je poznat po svojem bogatstvu, koje je stekao gusarenjem. Umro je nasilnom smr\xc4\x87u; Oret, neprijatelj njegova saveznika Kambiza II., uhvatio ga je na prijevaru i dao razapeti. O Polikratu postoji legenda, koju bilje\xc5\xbei Herodot:_NEWLINE_\xe2\x80\x9eS obzirom na to da je Polikrata pratila velika sre\xc4\x87a, njegov se prijatelj, egipatski kralj Amazis II., zabrinuo jer je zaklju\xc4\x8dio da tolika sre\xc4\x87a mora neminovno voditi u nesre\xc4\x87u. Zato mu je savjetovao da se odrekne onog za \xc4\x8dim bi najvi\xc5\xa1e \xc5\xbealio, da to baci ondje gdje nema \xc5\xa1anse da ga ljudi prona\xc4\x91u. Polikrat se odlu\xc4\x8dio za prsten u kojem je nosio pe\xc4\x8dat od smaragda, opto\xc4\x8den zlatom, koji je na\xc4\x8dinio Teodor Samljanin. Otisnuo se na more na brodu na kojem su bila pedesetorica mu\xc5\xa1karaca i, kad je bio daleko od otoka, bacio prsten u more. Do\xc5\xa1av\xc5\xa1i ku\xc4\x87i, \xc5\xbealio je za njim. Pet ili \xc5\xa1est dana nakon toga, ribar je Polikratu dao ribu na dar. Njegovi su sluge prona\xc5\xa1li prsten nakon \xc5\xa1to su ribu razrezali. Polikrat je to javio Amazisu, a ovaj je prekinuo prijateljstvo s njim da mu ne bi bilo \xc5\xbeao kad ga sna\xc4\x91e te\xc5\xa1ka nevolja.\xe2\x80\x9c'